钦定古今图书集成/明伦汇编/官常典/第407卷 > 李顺
## 钦定古今图书集成/明伦汇编/官常典/第407卷 > 李顺

按《魏书》本传，“顺字德正，赵郡平棘人也。父系，慕容垂
散骑侍郎、东武城令，治有能名。太祖定中原，以系为
平棘令，年老卒于家。赠宁朔将军、赵郡太守、平棘男。
顺博涉经史，有才策，知名于世。神瑞中，中书博士，转
中书侍郎。始光初，从征蠕蠕，以筹略之功，拜后军将
军，仍赐爵平棘子，加奋威将军。世祖将讨赫连昌，谓”
崔浩曰：“朕前北征李顺，献策数事，实合经略大谋。今
欲使揔摄前驱之事，卿以为何如？”浩对曰：“顺智足周
务，实如圣旨。但臣与之婚姻，深知其行。然性果于去
就，不可专委。”世祖乃止。初，浩弟娶顺妹，又以弟子娶
顺女，虽二门婚媾，而浩颇轻顺，顺又弗之伏也。由是
潜相猜忌，故浩毁之。至统万，大破昌军，顺谋功居右，
转拜左军将军。后征统万，迁前将军，授之以兵。昌出
逆战，顺督勒士众，破其左军。及克统万，世祖赐诸将
珍宝杂物，顺固辞，唯取书数十卷，世祖善之。至京，论
功，以顺为给事黄门侍郎，赐奴婢十五，户帛千匹。又
从击赫连定于平凉。三秦平，迁散骑常侍，进爵为侯，
加征虏将军，迁四部尚书，甚见宠待。沮渠蒙逊以河
西内附，世祖欲精简行人。崔浩曰：“蒙逊称蕃，款著河
右，若俾遐域流通，殊荒毕至，宜令清德重臣奉诏褒
慰。”尚书李顺即其人也。世祖曰：“顺，纳言大臣，固不宜
先为此使。若蒙逊身执玉帛而朝于朕，复何以加之？”
浩曰：“邢贞使吴，亦魏之太常，苟事是宜，无嫌于重。尔
日之行，岂吴王入觐也。”世祖从之，以顺为太常，策拜
蒙逊为太傅、凉王。使还，拜使持节、都督秦雍梁益四
州诸军事、宁西将军、开府、长安镇都大将，进爵高平
公。未几，复征为四部尚书，加散骑常侍。延和初，复使
凉州。蒙逊遣中兵校郎杨定归白顺曰：“年衰多疹，旧
患发动，腰脚不随，不堪拜伏。比三五日，消息小差，当
相见。”顺曰：“王之年老，朝廷所知，以王祗执臣礼，别有
诏旨，岂得自安，不见上使也。”蒙逊翌日，延顺入至庭
中，而蒙逊箕坐隐几，无动起之状。顺正色大言曰：“不
谓此叟无礼，乃至于是。今则覆亡之不恤，而敢凌侮
天地，魂神逝矣，何用见之！”将握节而出。蒙逊使定归，
追顺于庭曰：“‘太常既雅恕衰疾，《传》云‘朝廷有不拜之
诏’，是以敢自安耳’。若太常曰‘尔拜尔跽’，而不祇命，是
乃小臣之罪矣。”顺益怒曰：“齐桓公九合诸侯，一匡天
下，周王赐胙，命曰：‘伯舅，无下拜’，而桓公奉遵臣节，降而拜受。今君虽功高勋厚，未若小白之勤；朝廷虽相
崇重，未有不拜之诏。如便偃蹇自大，此乃速祸之道，
非图久安之计。若朝廷震怒，遂相吞灭，悔何及哉！”蒙
逊曰：“太常规之以古烈，惧之以天威，敢不翘悚，敬听
休命。”遂拜伏尽礼。礼毕，蒙逊曰：“夫恃德者昌，恃力者
亡。朝廷顷来征伐屡克，境宇已博，但当循理此民，亦
足兴治。然专务讨击，恐不可常。”胜顺曰：“昔太祖廓定
洪基，造有区夏，太宗承统，王业惟新。自圣上临”御，志
宁四海，是以戎车屡驾，亲冒风霜，灭赫连于三秦，走
蠕蠕于漠北。辟土开边，隶首不纪，僵尸截馘，所在成
观。除荡暴虐，存恤黎庶，威震八荒，声被九域。自古以
来，用兵之美，未有今日之盛。是以遐方荒俗之氓，莫
不翘足抗手，敛衽屈膝，天兵四临，昭德罚罪，何云恃
力？夫圣王之用兵也，面南征则“北狄怨，面东征则西
戎怨，天子安得已哉！”蒙逊曰：“诚如来言，则凉土之民
亦愿魏帝远至，何为复遽驿告警，不舍昼夜？意君之
所言，殆为虚事。”顺曰：“苗民叛帝舜而亲暴君，有扈违
后启而从逆主，咸慑逼于近地，牵制于凶威，自古而
然，岂独凉民也？”顺既使还，世祖问与蒙逊复往之辞，
及蒙逊政教得失，顺曰：“蒙逊专威河右，三十许年，经
涉艰难，粗识机变，又绥集荒陬，远人颇亦畏服。虽不
能贻厥孙谋，犹足以终其一世。前岁表许十月送昙
无谶，及臣往迎，便乖本意，不忠不信，于是而甚。礼者
身之舆，敬者行之本，未有无礼不敬而能久享福禄。
以臣观之，不复周矣。”世祖曰：“‘若如卿言，则效在无远’。
其子必复袭世，袭世之后，早晚当灭。”顺对曰：“臣略见
其子，并非才俊，能保一隅。如闻敦煌太守牧犍，器性
粗立，若继蒙逊者，必此人也。然比之于父，佥云不逮，
殆天所用资圣明也。”世祖曰：“朕今方事于东，未暇营
西。如卿所言，三五年间，不足为晚。且停前计，以为后
图。”既而《蒙逊死问》至，世祖谓顺曰：“卿言蒙逊死，今则
验矣。又言牧犍立，何其妙哉！朕克凉州，亦当不远。”于
是赐绢千匹，厩马一乘，进号安西将军，宠待弥厚。政
之巨细，无所不参。崔浩恶之。顺凡使凉州，十有二返，
世祖称其能。而蒙逊数与顺游宴，颇有悖慢之言，恐
顺东还，泄之朝廷。寻以金宝纳顺怀中，故蒙逊罪衅
得不闻彻。浩知之，密言于世祖，世祖未之信。太延三
年，顺复使凉州，及还，世祖曰：“昔与卿密图，期之无远，
但以顷年东伐，未遑西顾，荏苒之间，遂及于此。今和
龙既平，三方无事，比缮甲治兵，指营河右，扫荡万里，
今其时也。卿往复积岁，洞鉴废兴，若朕此年行师，当
克以不。”顺对曰：“臣畴日所启，私谓如然。但民劳既久，
未获宁息，不可频动，以增劳悴。愿待他年。”世祖从之。
五年，议征凉州。顺议以凉州乏水草，不宜远征，与崔
浩廷诤，浩固执以为宜征。世祖从浩议。及至姑臧，甚
丰水草。世祖与恭宗书，以言其事，颇衔顺。后谓浩曰：
“卿昔所言，今果验矣。”浩曰：“臣之所言虚实，皆如此类。”
初，蒙逊有西域沙门昙无忏，微有方卫，世祖诏顺，令
蒙逊送之京邑，顺受蒙逊金，听其杀之。世祖克凉州
后，闻而嫌顺。凉土既平，诏顺差次群臣，赐以爵位。顺
颇受纳，品第不平。凉州人徐桀发其事，浩又毁之云：
“顺昔受牧犍父子重赂，每言凉州无水草，不可行师。
及陛下至姑臧，水草丰足。其诈如此，几误国事。不忠
如是，反言臣谗之于陛下。”世祖大怒。真君三年，遂刑
顺于城西。顺死后数年，其从父弟孝伯为世祖知重，
居中用事。及浩之诛，世祖怒甚，谓孝伯曰：“卿从兄往
虽误国，朕意亦未便至此。由浩谮毁，朕忿遂盛。”杀卿
从兄者浩也。皇兴初，顺子敷等贵宠，显祖追赠顺侍
中、镇西大将军、太尉公、高平王，谥曰宣王，妻邢氏曰
孝妃。